Først og fremst skulle alle med offentlige embeter og forretninger betale avgift, både av inntekt i penger og varer, av nytte og bruk av hus, jorder eller eiendommer, samt offentlig pensjon over 100 riksdaler. Videre skulle det betales av inntekt av beneficier, donasjoner, legater o.l. der inntekten stammer fra grunner, bygninger eller kapital skattebetaleren ikke eier selv. Av disse inntektene, som mottakeren selv skulle anmelde på de ferdigtrykte formularer, skulle det betales 5 %. Dessuten skulle de som sto i privat tjeneste og ikke tilhørte den alminnelige klasse av tjenestetyender og daglønnere, betale 5 % av årslønnen når den oversteg 20 riksdaler for menn og 15 riksdaler for kvinner. Dette skulle anmeldes av husbonden.